รัฐบาลไทย-ข่าวทำเนียบรัฐบาล-กระทรวงดิจิทัลฯ ตั้งคณะทำงานศึกษาข้อมูลจัดทำแผนแม่บทการพัฒนาระบบ Big Data ภาครัฐ ให้ทุกภาคส่วนใช้ประโยชน์ในการพัฒนาประเทศได้ทุกมิติ
วันศุกร์ที่ 7 กรกฎาคม 2560
กระทรวงดิจิทัลฯ ตั้งคณะทํางานศึกษาข้อมูลจัดทําแผนแม่บทการพัฒนาระบบ Big Data ภาครัฐ ให้ทุกภาคส่วนใช้ประโยชน์ในการพัฒนาประเทศได้ทุกมิติ
กระทรวงดิจิทัลฯ
กระทรวงดิจิทัลฯ ตั้งคณะทํางานฯ ศึกษาแนวทางการจัดทําแผนแม่บทการพัฒนาระบบ Big Data ภาครัฐ เน้นใช้ประโยชน์ข้อมูลเพื่อพัฒนาประเทศในทุกมิติ ทั้งบริหารจัดการ-ตรวจสอบการใช้งบประมาณและรายได้ต่างๆ ของภาครัฐให้มีประสิทธิภาพ ยกระดับการให้บริการของภาครัฐ เกิดความร่วมมือจากภาคเอกชนมากขึ้น และประชาชนมีคุณภาพชีวิตที่ดีขึ้นทุกด้าน
ดร.พิเชฐ ดุรงคเวโรจน์ รัฐมนตรีว่าการกระทรวงดิจิทัลเพื่อเศรษฐกิจและสังคม (ดีอี) เปิดเผยว่า กระทรวงดิจิทัลฯ ได้มีคําสั่งแต่งตั้งคณะทํางานเฉพาะกิจเพื่อการศึกษาแนวทางการพัฒนาระบบ Big Data ของภาครัฐ ขึ้น โดยมีเลขาธิการคณะกรรมการดิจิทัลเพื่อเศรษฐกิจและสังคมแห่งชาติ เป็นประธานคณะทํางาน มีรองเลขาธิการคณะกรรมการพัฒนาการเศรษฐกิจและสังคมแห่งชาติ เป็นรองประธาน พร้อมด้วยผู้แทนหน่วยงานที่เกี่ยวข้องร่วมเป็นคณะทํางานฯ อาทิ กระทรวงการคลัง สํานักงบประมาณ สํานักงานคณะกรรมการกฤษฎีกา สํานักงานสถิติแห่งชาติ ธนาคารแห่งประเทศไทย ศูนย์เทคโนโลยีอิเล็กทรอนิกส์และคอมพิวเตอร์แห่งชาติ สํานักงานพัฒนาเทคโนโลยีอวกาศและภูมิสารสนเทศ กรมที่ดิน เป็นต้น รวมทั้งมีผู้แทนสํานักงานรัฐบาลอิเล็กทรอนิกส์ (องค์การมหาชน) หรือ EGA ร่วมเป็นฝ่ายเลขานุการคณะทํางานฯ สําหรับอํานาจหน้าที่ของคณะทํางานฯ ชุดนี้ คือ กําหนดกรอบแนวทางการจัดทําแผนแม่บทการพัฒนา Big Data ของภาครัฐ ให้เป็นไปตามวัตถุประสงค์และกรอบระยะเวลาที่กําหนด รวมทั้งจัดทําแผนแม่บทฯ ให้สอดคล้องกับกรอบแนวทางดังกล่าว ตลอดจนออกแบบและพัฒนาระบบนําร่องที่สามารถนําไปใช้ได้จริงเพื่อการขับเคลื่อนอย่างเป็นรูปธรรม
เนื่องจากที่ผ่านมาพบปัญหาด้านข้อมูลของภาครัฐ เป็นข้อมูลที่ใช้เฉพาะหน่วยงาน มีระเบียบ/กฎหมายที่ไม่สามารถแบ่งปันหรือเข้าถึงข้อมูลเหล่านั้นได้ รวมทั้งโครงสร้างข้อมูลมีความซับซ้อนใช้งานยากและขาดความน่าเชื่อถือ ดังนั้น จึงจําเป็นต้องผลักดันให้มีแผนการบูรณาการการทํางานด้านระบบจัดเก็บข้อมูลใหม่ เพื่อให้เกิดประโยชน์ต่อการทํางานของภาครัฐสูงสุด สอดคล้องกับการพัฒนาประเทศด้วยเทคโนโลยีดิจิทัล ซึ่งมีหลักในการทํางาน คือ ส่งเสริมการมีส่วนร่วมจากทุกภาคส่วน พร้อมปรับปรุงประสิทธิภาพการทํางานของภาครัฐ สนับสนุนนโยบายการทํางานในเชิงรุก ส่งเสริมการให้บริการประชาชน และตอบสนองได้ตรงตามความต้องการของประชาชน
“สําหรับเป้าหมายในการพัฒนาระบบ Big Data นั้น จะทําให้การใช้งบประมาณและเงินรายได้ต่างๆ ของภาครัฐมีประสิทธิภาพมากขึ้น สามารถตรวจสอบข้อมูลการใช้งบประมาณได้ดียิ่งขึ้น โดย Big Data จะช่วยคาดการณ์และวิเคราะห์ข้อมูลด้านต่างๆ ได้แม่นยํา อาทิ ข้อมูลการเสียภาษี ข้อมูลสาธารณสุข แนวโน้มอาชญากรรม เป็นต้น ซึ่งจะทําให้ประชาชนได้รับการบริการต่างๆ ที่ดีขึ้น อีกทั้งจะทําให้เกิดความร่วมมือจากภาคเอกชนมากขึ้นจากการนําข้อมูลไปใช้ และได้รับข้อมูลใหม่ๆ จากประชาชน (Crowd sourcing) หรือจากอุปกรณ์ IoT (Internet of Things) ตลอดจนเป็นการสร้างทักษะและผู้เชี่ยวชาญด้านข้อมูลมากขึ้นด้วย นอกจากนั้นยังสามารถใช้ประโยชน์ในการแก้ไขปัญหาความยากจนของประชาชนในประเทศได้อีกทางหนึ่ง ซึ่งที่ผ่านมาปัญหาสําคัญข้อหนึ่ง คือ ข้อมูลความยากจนของคนในประเทศเป็นข้อมูลที่ไม่สอดคล้องกัน ไม่สามารถระบุข้อมูลผู้ที่มีรายได้น้อยได้อย่างถูกต้อง ใช้งบประมาณซ้ําซ้อนในการจัดสรรสวัสดิการ ทําให้ขาดข้อมูลสนับสนุนในการกําหนดนโยบายช่วยเหลือประชาชนอย่างมีประสิทธิภาพ” ดร.พิเชฐ กล่าว
*******************************